text: [{"text_idx": "#000013", "text": "Gani, mahimo naton tamdon ang aton obra subong paagi agod matigayon ang aton katuyuan. Ang pag-obra isa ka dungganon nga paagi agod mahimo naton ang aton mga responsibilidad. \u201cDaku gid ang imo hinimuan kon ikaw ang nagagasto para sa imo kaugalingon,\u201d siling sang 25 anyos nga si Joshua. \u201cKon ikaw na ang nagabakal sang imo mga kinahanglanon, mapuslanon gid ang imo obra.\u201d"}, {"text_idx": "#000016", "text": "Ang matuod, mahimo malipay ang isa ka tawo sa bisan ano nga sahi sang obra kon may husto sia nga pagtamod sa sini, kon magtinguha gid sia sa pagtuon kon paano himuon sing maayo ang isa ka obra. \u201cMalipay ka gid kon himuon mo ang imo bug-os nga masarangan sa pag-obra kag makita mo ang resulta sini,\u201d siling sang 24 anyos nga si William. \u201cIndi mo gid mabatyagan ini kon manglaktod ka ukon diutay lang ang imo pagpanikasog.\u201d"}, {"text_idx": "#000019", "text": "Ang mga miembro sang aton panimalay. Kon ang ulo sang pamilya nagapangabudlay sing lakas agod maamanan niya ang mga miembro sang iya panimalay, makabenepisyo sila sa di-magkubos duha ka paagi. Una, ginapat-od niya nga maamanan sila sang ila kinahanglanon\u2014pagkaon, bayo, kag pasilungan. Gani ginatuman niya ang responsibilidad nga ginhatag sa iya sang Dios sa \u2018pag-aman sa mga natungod sa iya.\u2019 (1 Timoteo 5:8) Ikaduha, ang mapisan nga manug-aman nagatudlo paagi sa halimbawa sang importansia sang pagpangabudlay sing lakas. \u201cMaayo gid nga halimbawa si Tatay sa pagpakita sing maayo nga panimuot sa obra,\u201d siling ni Shane nga nasambit na sa nahauna nga artikulo. \u201cBunayag sia kag madugay sia nga nag-obra sing lakas subong panday sa bug-os niya nga kabuhi. Natun-an ko sa iya halimbawa ang kapuslanan sang pag-obra nga ginagamit ang imo mga kamot, ang pagpatindog sing mga butang nga magamit sang iban.\u201d"}, {"text_idx": "#000024", "text": "Makabulig sa aton ang Biblia sa pagpalambo sing balanse nga pagtamod sa obra. Bisan pa nagasiling ini nga dapat kita magmaukod sa aton obra, nagalaygay man ini nga \u2018pat-uron naton ang mas importante nga mga butang.\u2019 (Filipos 1:10.) Ano ang mas importante nga mga butang? Nagalakip ini sang paghugod sing tion upod sa pamilya kag mga abyan. Mas importante pa gani ang espirituwal nga mga hilikuton, subong sang pagbasa sing Pulong sang Dios kag pagpamalandong sa sini."}, {"text_idx": "#000025", "text": "Mahimo gid nga labi nga malipay sa ila obra ang mga tawo nga balanse sa ila kabuhi. \u201cMaayo gid nga halimbawa ang isa sa akon mga amo anay sa pagpakita sing balanse nga pagtamod sa obra,\u201d siling ni William nga ginsambit kaina. \u201cNagapangabudlay sia sing lakas, kag maayo ang iya relasyon sa iya mga kliyente bangod sang kalidad sang iya obra. Pero pagkatapos sang obra sa bug-os nga adlaw, makahibalo sia nga biyaan anay ang iya obra kag dayon atipanon ang iya pamilya kag ang iya pagsimba. Kag abi mo? Sia ang pinakamalipayon nga tawo nga nakilala ko!\u201d"}, {"text_idx": "#000030", "text": "\u201cMakahimo ang tawo sing tumalagsahon nga mga butang. Gusto ko ipakita ang akon apresasyon sa regalo nga kabuhi paagi sa pagpangabudlay kag pagbulig sa iban nga mga tawo.\u201d\u2014David."}]